V pracovnom dokumente útvarov Komisie, ktorý by mala Komisia čoskoro prijať ako sprievodný dokument k nezávislej hodnotiacej správe v polovici trvania, bola preskúmaná výkonnosť programu SRSP z hľadiska kritérií hodnotenia (relevantnosť, účinnosť, efektívnosť, súdržnosť a pridaná hodnotu EÚ) a vyplýva z neho viacero ponaučení. Aj keď bol program prijatý len nedávno a viacero projektov technickej podpory sa stále nachádza v počiatočných fázach realizácie, zistenia preukazujú, že program SRSP úspešne smeruje k dosiahnutiu svojich cieľov. Hodnotenie konkrétne ukazuje, že koncepcia programu SRSP bola navrhnutá s náležitým ohľadom na skutočné potreby členských štátov a slúži ako vhodný nástroj na podporu členských štátov pri posilňovaní ich administratívnych a inštitucionálnych kapacít. Vysoký stupeň flexibility a neuplatňovanie požiadaviek na spolufinancovanie umožňuje premietnuť potreby členských štátov do uskutočniteľných opatrení s realistickými harmonogramami a naplniť očakávania jednotlivých členských štátov. Výmena osvedčených postupov medzi členskými štátmi bola takisto vyhodnotená ako aspekt, ktorý predstavuje významnú pridanú hodnotu. Okrem toho je program SRSP riadne integrovaný do procesu správy hospodárskych záležitostí Únie. Ročné cykly programu SRSP a európskeho semestra sa náležite dopĺňajú, čím umožňujú komplexný a koordinovaný prístup k štrukturálnym reformám v členských štátoch. Vysoká miera odhodlania všetkých zainteresovaných strán, vysoký stupeň odbornosti poskytovateľov technickej podpory a priaznivé politické okolnosti sa považujú za faktory, ktoré majú pozitívny vplyv na plnenie projektových výstupov v rámci programu SRSP. Nedostatočná spolupráca medzi zainteresovanými stranami a premenlivé alebo neisté politické okolnosti sa považujú za aspekty, ktoré majú negatívny vplyv na úspešnú realizáciu projektov technickej podpory.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Nástroj technickej pomoci by mal podporovať implementáciu reforiem udržujúcich rast a zvyšujúcich odolnosť uskutočňovaných na podnet členských štátov alebo v súvislosti s procesmi správy hospodárskych záležitostí, alebo akcie súvisiace s vykonávaním práva Únie a politickými prioritami Únie, ako aj reformy v súvislosti s vykonávaním programov ekonomických úprav. Tento nástroj by mal poskytovať aj technickú podporu na prípravu a implementáciu reforiem, ktoré sa majú uskutočniť v rámci nového Mechanizmu na podporu obnovy a odolnosti (článok 8).

Hodnotenie nariadenia v polovici obdobia sa vykoná, keď budú k dispozícii dostatočné informácie o jeho vykonávaní, najneskôr však štyri roky po začiatku vykonávania. Najneskôr do troch rokov po uplynutí obdobia uplatňovania tohto nariadenia Komisia vykoná záverečné hodnotenie ex post. Komisia oznámi závery týchto hodnotení spolu so svojimi pripomienkami Európskemu parlamentu, Rade, Európskemu hospodárskemu a sociálnemu výboru a Výboru regiónov.

(4)Na úrovni Únie slúži ako rámec na identifikáciu národných priorít v oblasti reforiem a na monitorovanie ich implementácie európsky semester pre koordináciu hospodárskych politík. Členské štáty v záujme podpory týchto priorít v oblasti reforiem vypracúvajú vlastné národné viacročné investičné stratégie. Tieto stratégie sa predkladajú spolu s ročnými národnými programami reforiem ako prostriedok na načrtnutie a koordinovanie priorít, ktoré sa majú podporiť z finančných prostriedkov členských štátov a/alebo Únie. Mali by slúžiť aj na využívanie finančných prostriedkov Únie koherentným spôsobom a na maximalizovanie pridanej hodnoty finančnej podpory, ktorá by sa mala prijímať najmä z programov s podporou Únie v rámci štrukturálnych a kohéznych fondov a z ostatných programov.

(6)Členské štáty začali v minulosti využívať technickú podporu v rámci programu SRSP v čoraz väčšej miere, preto by sa prostredníctvom tohto nariadenia mal zriadiť Nástroj technickej pomoci s cieľom naďalej podporovať členské štáty pri implementácii reforiem.

(7)Nástroj technickej pomoci prispeje k zohľadňovaniu opatrení v oblasti zmeny klímy a k dosiahnutiu celkového cieľa 25 % rozpočtových výdavkov EÚ na podporu cieľov v oblasti zmeny klímy a pritom bude brať ohľad na európsku zelenú dohodu ako európsku stratégiu pre rast premietnutie záväzku Únie vykonávať Parížsku dohodu a plniť ciele udržateľného rozvoja Organizácie Spojených národov. Príslušné akcie by sa mali určiť počas prípravy a implementácie nástroja a opätovne posúdiť v súvislosti s príslušnými postupmi hodnotenia a preskúmania. Mali by riešiť aj širšie environmentálne a sociálne výzvy v rámci Únie, vrátane ochrany prírodného kapitálu a podpory obehového hospodárstva a mali by byť v súlade s Agendou 2030 pre udržateľný rozvoj.

(8)Všeobecným cieľom Nástroja technickej pomoci by malo byť podporovanie hospodárskej, sociálnej a územnej súdržnosti Únie tým, že sa podporí úsilie členských štátov pri zavádzaní reforiem potrebných na dosiahnutie ekonomickej a sociálnej obnovy, odolnosti a konvergencie. Na tento účel by mal nástroj podporovať posilňovanie administratívnych kapacít členských štátov na vykonávanie práva Únie vo vzťahu k problémom, ktorým čelia inštitúcie, správa vecí verejných, verejná správa a hospodársky a sociálny sektor.

(9)Špecifické ciele Nástroja technickej pomoci by mali spočívať v pomoci vnútroštátnym orgánom pri ich úsilí navrhovať, vyvíjať a implementovať reformy, a to aj prostredníctvom výmeny osvedčených postupov, vhodných procesov a metodík a účinnejšieho a efektívnejšieho riadenia ľudských zdrojov.

(10)S cieľom pomôcť členským štátom pri riešení potrieb reforiem vo všetkých kľúčových oblastiach hospodárstva a spoločnosti by Komisia mala naďalej poskytovať technickú podporu na žiadosť členského štátu v rámci širokého spektra oblastí politiky, medzi ktoré patria oblasti súvisiace s riadením verejných financií a aktív, inštitucionálnou a administratívnou reformou, podnikateľským prostredím, finančným sektorom, trhmi tovarov, služieb a práce, vzdelávaním a odbornou prípravou, udržateľným rozvojom, verejným zdravím a sociálnym zabezpečením. Osobitný dôraz by sa mal klásť na opatrenia, ktoré podporujú zelenú a digitálnu transformáciu.

(11)Týmto nariadením sa stanovuje finančné krytie Nástroja technickej pomoci, ktoré má predstavovať hlavnú referenčnú sumu v zmysle Medziinštitucionálnej dohody o rozpočtovej disciplíne, spolupráci v rozpočtových otázkach a správnom finančnom riadení pre Európsky parlament a Radu v priebehu ročného rozpočtového postupu.

(12)Aby bolo možné uspokojiť dodatočné potreby v rámci Nástroja technickej pomoci, členské štáty by mali mať možnosť presunúť do rozpočtu tohto nástroja zdroje programované v rámci zdieľaného riadenia vo fondoch Únie v súlade s príslušným postupom. Presunuté zdroje by sa mali implementovať v súlade s pravidlami tohto nástroja a mali by sa použiť výhradne v prospech dotknutého členského štátu. O použití dodatočných dobrovoľných príspevkov by Komisia mala dotknutému členskému štátu poskytnúť spätnú väzbu.

(13)Nástroj technickej pomoci by sa mal poskytovať na základe žiadosti s cieľom podporiť implementáciu reforiem uskutočňovaných na podnet členských štátov, reforiem v súvislosti s procesmi správy hospodárskych záležitostí alebo akcií súvisiacich s vykonávaním práva Únie, ako aj reforiem v súvislosti s vykonávaním programov ekonomických úprav. Mal by poskytovať aj technickú podporu na prípravu a realizáciu plánov obnovy, ktoré sa majú uskutočniť podľa nariadenia (EÚ) YYY/XX.

(14)V súlade s pravidlami a praxou v rámci predchádzajúceho programu, t. j. SRSP, by sa mal zaviesť jednoduchý postup predkladania žiadostí o technickú podporu. Z tohto dôvodu by žiadosti členských štátov mali byť predkladané do 31. októbra kalendárneho roka. Mali by sa stanoviť vhodné kritériá na analýzu žiadostí predložených členskými štátmi, pričom sa musí rešpektovať všeobecná zásada rovnakého zaobchádzania, správneho finančného riadenia a transparentnosti. Uvedené kritériá by mali vychádzať z naliehavosti, závažnosti a rozsahu problémov, ako aj z potrieb súvisiacich s podporou, ktoré sa zistili v oblastiach politiky, kde sa predpokladá technická podpora.

(15)Mal by sa tiež vymedziť obsah plánov spolupráce a podpory, v ktorých sa podrobne stanovujú opatrenia na poskytovanie technickej podpory členským štátom. Na tento účel by plánované opatrenia technickej podpory a súvisiaci celkový finančný príspevok mali zohľadňovať akcie a činnosti financované z fondov Únie alebo programov Únie.

(16)Na účely zodpovednosti, transparentnosti a zviditeľnenia činnosti Únie by sa s výhradou určitých podmienok v oblasti ochrany citlivých informácií mali plány spolupráce a podpory poskytnúť Európskemu parlamentu a Rade, pričom Komisia by mala vykonávať príslušné komunikačné činnosti.

(17)Mali by sa zaviesť ustanovenia týkajúce sa implementácie Nástroja technickej pomoci, najmä pokiaľ ide o spôsoby riadenia, formy financovania opatrení technickej podpory a obsah pracovných programov, ktoré by sa mali prijať prostredníctvom vykonávacích aktov. Vzhľadom na dôležitosť trvalého úsilia členských štátov pri uplatňovaní a vykonávaní reforiem je potrebné umožniť mieru spolufinancovania grantov až do výšky 100 % oprávnených nákladov. S cieľom umožniť rýchlu mobilizáciu technickej podpory v naliehavých prípadoch by sa mali zaviesť ustanovenia, ktoré by umožňovali prijatie osobitných opatrení na obmedzený čas. Na tento účel by sa mala obmedzená suma z rozpočtu v rámci pracovného programu Nástroja technickej pomoci vyčleniť na osobitné opatrenia.

(18)S cieľom zabezpečiť efektívne a koherentné alokovanie finančných prostriedkov z rozpočtu Únie a dodržiavanie zásady správneho finančného riadenia by akcie v rámci tohto nariadenia mali byť v súlade s prebiehajúcimi programami Únie a dopĺňať ich a súčasne by sa malo zabrániť duplicitnému financovaniu tých istých výdavkov. Komisia a členské štáty by mali najmä vo všetkých fázach procesu zaistiť účinnú koordináciu, aby sa zabezpečila konzistentnosť, koherentnosť, komplementarita a synergia medzi jednotlivými zdrojmi financovania vrátane súvisiacej technickej pomoci.

(19)Podľa bodov 22 a 23 Medziinštitucionálnej dohody o lepšej tvorbe práva z 13. apríla 2016 existuje potreba hodnotiť nástroj zriadený týmto nariadením na základe informácií zhromaždených pomocou osobitných požiadaviek na monitorovanie a zároveň predísť nadmernej regulácii a administratívnemu zaťaženiu, najmä vo vzťahu k členským štátom. Tieto požiadavky by mali podľa potreby zahŕňať merateľné ukazovatele ako základ na hodnotenie účinkov nástroja v praxi.

(20)Je vhodné, aby Komisia podávala Európskemu parlamentu a Rade výročnú správu o vykonávaní tohto nariadenia. V polovici obdobia by sa malo vykonať nezávislé hodnotenie zamerané na plnenie cieľov nástroja zriadeného týmto nariadením, efektívnosť využívania jeho zdrojov a jeho pridanú hodnotu. Dlhodobým vplyvom nástroja by sa okrem toho malo zaoberať nezávislé hodnotenie ex post.

(21)Na implementáciu technickej podpory by sa mali stanoviť pracovné programy. S cieľom zabezpečiť jednotné podmienky vykonávania tohto nariadenia by sa mali na Komisiu preniesť vykonávacie právomoci. Na toto nariadenie sa vzťahujú horizontálne rozpočtové pravidlá, ktoré prijali Európsky parlament a Rada na základe článku 322 ZFEÚ. Uvedené pravidlá sú stanovené v nariadení Európskeho parlamentu a Rady (EÚ, Euratom) 2018/1046 (nariadenie o rozpočtových pravidlách) a upravujú najmä postup zostavovania a plnenia rozpočtu prostredníctvom grantov, obstarávania, cien a nepriameho plnenia a stanovujú kontroly zodpovednosti účastníkov finančných operácií. Pravidlá prijaté na základe článku 322 ZFEÚ sa takisto týkajú ochrany rozpočtu Únie v prípade všeobecných nedostatkov v oblasti dodržiavania zásady právneho štátu v členských štátoch, keďže rešpektovanie zásady právneho štátu je nevyhnutným predpokladom správneho finančného riadenia a účinného financovania z prostriedkov EÚ.

(22)V súlade s nariadením o rozpočtových pravidlách, nariadením Európskeho parlamentu a Rady (EÚ, Euratom) č. 883/2013, nariadením Rady (Euratom, ES) č. 2988/95, nariadením Rady (Euratom, ES) č. 2185/96 a nariadením Rady (EÚ) 2017/1939 majú byť finančné záujmy Únie chránené primeranými opatreniami vrátane prevencie, zisťovania, nápravy a vyšetrovania nezrovnalostí a podvodov, vymáhania stratených, nesprávne vyplatených alebo nesprávne použitých finančných prostriedkov a prípadne ukladania správnych sankcií. Konkrétne môže Európsky úrad pre boj proti podvodom (OLAF) vykonávať v súlade s nariadením (EÚ, Euratom) č. 883/2013 a nariadením (Euratom, ES) č. 2185/96 administratívne vyšetrovania vrátane kontrol a inšpekcií na mieste s cieľom zistiť, či nedošlo k podvodu, korupcii alebo akémukoľvek inému protiprávnemu konaniu poškodzujúcemu finančné záujmy Únie. V súlade s nariadením (EÚ) 2017/1939 môže Európska prokuratúra vyšetrovať a stíhať podvodné a iné trestné činy, ktoré poškodzujú finančné záujmy Únie, ako sa stanovuje v smernici Európskeho parlamentu a Rady (EÚ) 2017/1371. V súlade s nariadením o rozpočtových pravidlách má každá osoba alebo každý subjekt, ktoré prijímajú finančné prostriedky Únie, v plnej miere spolupracovať pri ochrane finančných záujmov Únie, udeliť Komisii, úradu OLAF, Európskej prokuratúre a Európskemu dvoru audítorov nevyhnutné práva a prístup a zabezpečiť, aby všetky tretie strany zúčastňujúce sa na implementácii finančných prostriedkov Únie udelili Komisii, úradu OLAF, Európskej prokuratúre a Európskemu dvoru audítorov rovnocenné práva.

(23)Keďže cieľ tohto nariadenia nie je možné uspokojivo dosiahnuť na úrovni členských štátov, ale možno ho lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie tohto cieľa.

(24)Toto nariadenie by nemalo mať vplyv na pokračovanie ani na úpravu podporných opatrení schválených Komisiou na základe nariadenia (EÚ) 2017/825 alebo akýchkoľvek iných aktov Únie, ktoré sa na danú pomoc vzťahujú do 31. decembra 2020. Opatrenia schválené podľa nariadenia (EÚ) 2017/825 by preto mali zostať v platnosti. Na tento účel by sa tiež malo zahrnúť prechodné ustanovenie.

(25)S cieľom umožniť čo najrýchlejšie uplatňovanie opatrení stanovených v tomto nariadení by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie,